Document ID: 32010D0479
Publication Date: 2010-07-12

Content:
DEĊIŻJONI TAL-KUNSILL
tat-12 ta’ Lulju 2010
dwar pożizzjoni tal-Unjoni Ewropea li għandha tiġi adottata fil-Kumitat Konġunt bejn l-UE u l-Messiku fir-rigward tal-Anness III għad-Deċiżjoni Nru 2/2000 tal-Kunsill Konġunt UE-Messiku dwar it-tifsira tal-kunċett ta’ “prodotti ta’ oriġini” u l-metodi ta’ kooperazzjoni amministrattiva
(2010/479/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Id-Dikjarazzjoni Konġunta V (1) għad-Deċiżjoni Nru 2/2000 tal-Kunsill Konġunt bejn l-UE u l-Messiku (2) stabbilit permezz tal-Ftehim ta’ Sħubija Ekonomika, Kordinazzjoni Politika u Kooperazzjoni bejn il-Komunità Ewropea u l-Istati Membri tagħha, minn naħa waħda, u l-Istati Uniti Messikani, min-naħa l-oħra, iffirmat fi Brussell fit-8 ta’ Diċembru 1997 (3) (minn hawn ’il quddiem imsejħa “Deċiżjoni Nru 2/2000”) tipprevedi li l-Kumitat Konġunt UE-Messiku stabbilit b’dak il-ftehim għandu jirrivedi n-neċessità li l-applikazzjoni tar-regoli ta’ oriġini mniżżla fin-Noti 2 u 3 tal-Appendiċi II(a) tal-Anness III għad-Deċiżjoni Nru 2/2000 jiġu estiżi lil hinn mit-30 ta’ Ġunju 2003.
(2)
Fit-22 ta’ Marzu 2004 u fl-14 ta’ Ġunju 2007 l-Kumitat Konġunt adotta d-Deċiżjoni Nru 1/2004 (4) u d-Deċiżjoni Nru 1/2007 (5) li jestendu l-applikazzjoni tar-regoli ta’ oriġini stabbiliti f’dawk in-Noti sat-30 ta’ Ġunju 2006 u t-30 ta’ Ġunju 2009, rispettivament.
(3)
Skont l-analiżi li saret tal-kondizzjonijiet ekonomiċi rilevanti skont id-Dikjarazzjoni Konġunta V, hu kkunsidrat xieraq li għal darb’oħra tiġi estiża, fuq bażi temporanja, l-applikazzjoni tar-regoli tal-oriġini stabbiliti fin-Noti 2 u 3 tal-Appendiċi II(a) tal-Anness III għad-Deċiżjoni Nru 2/2000, sabiex tiġi żgurata t-tkomplija tal-applikazzjoni tal-vantaġġi reċiproċi kif ipprovduti skont dik id-Deċiżjoni.
(4)
Estensjoni tal-applikazzjoni tar-regoli ta’ oriġini stabbiliti fin-Noti 2 u 3 tal-Appendiċi II(a) tal-Anness III għad-Deċiżjoni Nru 2/2000 li ngħatat permezz tad-Deċiżjoni Nru 1/2007 tal-Kumitat Konġunt għalqet fit-30 ta’ Ġunju 2009, għalhekk sabiex ma jkunx hemm tfixkil fil-kondizzjonijiet ekonomiċi eżiżtenti huwa kkunsidrat xieraq li d-deċiżjoni proposta għal estensjoni ġdida tapplika b’mod retroattiv, mill-1 ta’ Lulju 2009,
ADOTTA DIN ID-DEĊIŻJONI:
Artikolu 1
Il-pożizzjoni li għandha tiġi adottata mill-Unjoni fi ħdan il-Kumitat Konġunt bejn l-UE u l-Messiku fir-rigward tal-Anness III għad-Deċiżjoni Nru 2/2000 hija dik imniżżla fl-abbozz tad-deċiżjoni tal-Kumitat Konġunt li jinsab fl-anness.
Artikolu 2
Id-deċiżjoni tal-Kumitat Konġunt għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell, it-12 ta’ Lulju 2010.

Metadata:
Eurovoc Level 1 Categories: 100160
100143
100142
100147
100161
100144
Eurovoc Level 2 Categories: 100283
100269
100169
100175
100282
100170
100279
100194
Eurovoc Level 3 Categories: 3461
2119
3185
2106
6205
2166
525
1362
1105
4069
7207
1615
11
All Eurovoc Categories: 1567
1899
206
2095
2739
2771
5581